**Η Μεγάλη Μετάβαση της Ανθρώπινης Εξέλιξης από την Απομόνωση στην Ένωση**

Pathwork Guide Διάλεξη αρ.75 / 9 Δεκεμβρίου 1960

Αγαπητοί μου φίλοι, σας χαιρετώ. Ευλογίες για όλους σας. Ευλογημένη είναι τούτη η ώρα.

Στην αρχή αυτής της διαδρομής μάθατε να αναγνωρίζετε τα σφάλματα, τις αδυναμίες και τις ελλείψεις σας στο πιο επιφανειακό και εμφανές επίπεδο. Δεν ήταν εύκολο να τα αναγνωρίσετε αυτά για δεν ήσαστε εκπαιδευμένοι και συνηθισμένοι να παρατηρείτε τον εαυτό σας και να είστε ειλικρινείς ως προς τον εαυτό σας.

Από εκείνο το στάδιο και μετά μάθατε να εξερευνάτε τα πιο βαθιά επίπεδα και να ανακαλύπτετε τα πιο λεπτά στρώματα της φύσης σας. Έχετε διανύσει πολύ δρόμο από εκείνα τα πρώτα στάδια της εύρεσης των σφαλμάτων σας. Μπορεί να θυμάστε πως όταν κάποτε συζητούσαμε για τις ελλείψεις του ανθρώπου, σας είχα πει πως όλα τα ελαττώματα πηγάζουν από τρία βασικά: την ισχυρογνωμοσύνη, την υπερηφάνεια και τον φόβο. Όποιο ελάττωμα κι αν πάρετε, όταν το εξετάσετε διεξοδικά θα δείτε ότι προέρχεται από κάποιο από αυτά τα τρία.

Στη δεύτερη μεγάλη φάση σε αυτό το μονοπάτι ασχοληθήκατε με τα συμπλέγματά σας, τις εντυπώσεις σας, τις παρανοήσεις και τις ασυνείδητες συγχύσεις και συγκρούσεις σας. Είχα τονίσει την ανάγκη να κάνετε αυτή την εργασία της αναζήτησης του εαυτού σας χωρίς να τον κρίνετε, χωρίς ηθικολογία και χωρίς να αξιολογείτε κάτι από ηθική σκοπιά ως ορθό ή λάθος, ως καλό ή κακό. Αντιθέτως, σας είπα να αξιολογήσετε αυτά τα ευρήματα σε σχέση με το πόσο ορθή ήταν η σκέψη σας όταν δημιουργήσατε αυτές τις εντυπώσεις και τις παρανοήσεις. Υπάρχει λόγος που έκανα αυτή τη σύσταση, επειδή η καταστροφική ενοχή είναι από μόνη της ένα μεγάλο φορτίο που αντιστέκεται πολύ στο να ανακαλύψετε τον εαυτό σας. Αν πριν φτάσετε σε ένα αρκετά βαθύ επίπεδο που να ξεπερνά την επιφανειακή συνειδητότητα, προσεγγίσετε αυτά που θα βρείτε μέσα σας μέσα σ’ ένα πνεύμα ενοχής που παράγει ηθικολογία, η εργασία σας θα γίνει δυσκολότερη από όσο ήδη είναι.

Τώρα έρχεται μια τρίτη, σημαντική φάση σε αυτό το μονοπάτι. Όσοι από σας έχετε ήδη μια σφαιρική αντίληψη των εσωτερικών προβλημάτων σας, είναι αναγκαίο να αξιολογήσετε τις κρυφές εντυπώσεις και τα συμπλέγματά σας, εστιάζοντας στα σφάλματα με τα οποία έχουν ενσωματωθεί. Μπορεί να ανακαλύψετε ξανά τα ίδια σφάλματα που είχατε βρει στην αρχή της εργασίας σας και τα οποία νομίζατε πως τα είχατε ξεπεράσει ή μπορεί να βρείτε παραλλαγές τους, βαθιά κρυμμένες μέσα στις πιο εσωτερικές συγκρούσεις σας.

Όταν αναγνωρίσετε τις παρανοήσεις και τα εσφαλμένα συμπεράσματά σας, όταν τα συγκρίνετε με την πραγματικότητα και τα γεγονότα και όταν καταλάβετε από πού προέρχονται και γιατί, μπορείτε να δείτε τι ζημιά έχει προκαλέσει σε εσάς και στους γύρω σας η ασυνείδητη, ελαττωματική σκέψη. Όταν θα μπορέσετε να δείτε και να τα κατανοήσετε όλα αυτά εις βάθος, χωρίς ενοχή και χωρίς να σας πιάνει κατάθλιψη, αλλά μέσα σ’ ένα πνεύμα χαράς, απελευθέρωσης και νίκης που σας δίνει δύναμη και κατανόηση για τη ζωή σας και για τη ζωή γενικότερα, τότε θα έχει έρθει η ώρα για να εκτιμήσετε τα πράγματα εκ νέου, από μια ηθική και πνευματική σκοπιά. Κοιτάξτε μέσα σας για να προσδιορίσετε πού είστε εγωιστές, υπερήφανοι, φοβισμένοι και απομονωμένοι. Ψάξτε βαθιά μέσα στις εσωτερικές συγκρούσεις σας για αυτά τα χαρακτηριστικά, ακόμα κι αν αυτά δεν εμφανίζονται σε άλλα επίπεδα της προσωπικότητάς σας. Αυτό είναι ένα πολύ σημαντικό βήμα προς τα εμπρός, φίλοι μου.

Υπάρχουν δύο βασικά ρεύματα στο σύμπαν. Το ένα είναι η δύναμη της αγάπης, η οποία προσφέρει, επικοινωνεί και υψώνεται πάνω από το μικρό εγώ που θεωρεί τον εαυτό του το κέντρο των πάντων ενώ είναι μόνο μέρος ενός εκπληκτικού συνόλου. Ο αληθινός εαυτός σας δεν θεωρεί ποτέ ότι είστε η αρχή και το τέλος. Όταν φτάσετε στο μέγιστο των δυνατοτήτων σας, δεν θα βιώνετε πλέον τη ζωή μέσα από τα όρια των εμποδίων που σας περιορίζουν και των εσφαλμένων πεποιθήσεων και παρανοήσεων που σας κρατάνε χώρια από τους άλλους. Τότε θα βρείτε αυτό που σας ενώνει με όλους τους ανθρώπους. Θα αισθάνεστε, θα βιώνετε και θα σκέφτεστε με έναν τελείως διαφορετικό τρόπο. Θα γίνεται διαφορετικοί παραμένοντας ουσιαστικά οι ίδιοι.

Η δεύτερη κύρια δύναμη είναι η ανεστραμμένη και εγωκεντρική αρχή με την οποία εξακολουθούν να ζουν οι περισσότεροι άνθρωποι. Σε αυτή την κατάσταση υποφέρετε και «απολαμβάνετε» τη ζωή μόνοι σας. Δεν έχει σημασία πόσα αγαπημένα πρόσωπα υπάρχουν γύρω σας και σας αγαπάνε και μοιράζονται πράγματα μαζί σας. Εσείς βιώνετε τη ζωή σας σαν κάτι που είναι ουσιαστικά μοναδικό, ξεχωριστό, δικό σας, ακλόνητο και που δεν επιδρά πάνω στους άλλους. Μόνο εσείς βιώνετε αυτόν τον συγκεκριμένο πόνο ή τη χαρά με αυτόν τον τρόπο. Μπορεί να μην σκέφτεστε έτσι συνειδητά. Για την ακρίβεια, η εξωτερικές γνώσεις σας μπορεί να αντικρούουν αυτή την εσωτερική κατάσταση με την οποία βιώνετε τη ζωή. Ωστόσο, αυτός είναι ο τρόπος με τον οποίο βιώνετε τη ζωή στα αληθινά συναισθήματά σας όσο εξακολουθείτε να είστε στην κατάσταση της εγωκεντρικής χωριστικότητας.

Η μετάβαση από την εγωκεντρική απομόνωση στην κατάσταση της ένωσης με τα πάντα, είναι το πιο σημαντικό βήμα στην πορεία της εξέλιξης κάθε πνευματικής οντότητας. Κάποια στιγμή, σε κάποια ζωή, θα γίνει η μετάβαση. Το πότε ακριβώς θα συμβεί αυτό διαφέρει σε κάθε άτομο. Αλλά σε αυτό το μονοπάτι η στιγμή θα έρθει, αργά ή γρήγορα, κι ας ελπίσουμε ότι θα μεταβείτε από τη μια κατάσταση στην άλλη ενώ βρίσκεστε ακόμα σε αυτή την ενσάρκωση.

Τα λόγια δεν μπορούν να μεταφέρουν πραγματικά τι σημαίνει αυτή η αλλαγή. Το έχετε ακούσει πολλές φορές, από πολλές φιλοσοφίες και διδασκαλίες. Ίσως μπορείτε να συζητήσετε για αυτό το θέμα με έξυπνο τρόπο. Σε κάποιες μεμονωμένες στιγμές μπορεί ακόμα και να βιώσατε όσα σας περιγράφω. Όμως μετά αυτή η εμπειρία εξαφανίζεται και βρίσκεστε ξανά στην κατάσταση της απομόνωσης. Χρειάζεται πολύ περισσότερη εργασία για να μονιμοποιηθεί η μετάβαση και η πιο βασική προϋπόθεση για να γίνει αυτό είναι να βρείτε και να επιλύσετε τις κρυφές συγκρούσεις σας.

Επιπλέον, είναι ζωτικής σημασίας να καταλάβετε ότι η μετάβαση από τη μια κατάσταση στην άλλη, είναι ο απώτερος στόχος στο πνευματικό μονοπάτι σας. Για να γίνει αυτό πρέπει να έχετε απόλυτα επίγνωση ότι εξακολουθείτε να ζείτε στην παλιά, ανεπιθύμητη κατάσταση. Όσο έχετε ψευδαισθήσεις σχετικά μ’ αυτό ή για όσο διάστημα βρίσκεστε σε σύγχυση και δεν γνωρίζετε καν ότι υπάρχουν δυο εντελώς διαφορετικές καταστάσεις, θα δυσκολευτείτε πολύ.

Όταν θα ρίξετε την πρώτη ματιά στη νέα κατάσταση ύπαρξης, θα αισθανθείτε ότι απελευθερώνεστε από το περιοριστικό τείχος του εγωκεντρισμού που σας κρατάει σε απομόνωση. Θα αισθανθείτε ότι έχετε έναν βαθύτερο σκοπό στη ζωή, στη ζωή σας, σε όλη τη ζωή! Θα καταλάβετε το σκοπό όλων των βιωμάτων σας, και των καλών και των κακών, και θα τα αξιολογήσετε από μια εντελώς νέα σκοπιά. Θα νιώσετε βαθιά μέσα σας την ενότητα με όλα τα όντα και πόσο σημαντικά είναι κι αυτά, κι εσείς. Θα εισχωρήσει μέσα σας ένα νέο είδος χαράς και ασφάλειας, που δεν το είχατε βιώσει ποτέ έως τώρα. Αυτή η νέα αίσθηση ασφάλειας δεν θα συνοδεύεται από την ψευδαίσθηση πως δεν θα έχετε άλλα βάσανα κι έτσι δεν θα κρύβεστε από αυτά. Θα ξέρετε ότι δεν μπορούν να σας βλάψουν.

Ένα συνηθισμένο βίωμα όταν μπείτε για πρώτη φορά στη νέα κατάσταση, είναι η αίσθηση πως ό,τι νιώθετε αυτή τη στιγμή το αισθάνονται και εκατομμύρια άλλοι άνθρωποι. Το αισθάνθηκαν εκατομμύρια άνθρωποι στο παρελθόν και θα το αισθανθούν εκατομμύρια άλλοι στο μέλλον. Όλα αυτά τα συναισθήματα, καλά ή κακά, θετικά ή αρνητικά, ευχάριστα ή επώδυνα, υπήρχαν από τότε που δημιουργήθηκε ο κόσμος της ύλης και όλοι οι άνθρωποι τα βίωσαν. Ακόμα κι αν σας φαίνεται πως εσείς έχετε δημιουργήσει ένα συναίσθημα, αυτό δεν σημαίνει ότι το έχετε πράγματι δημιουργήσει. Αυτό που δημιουργείτε είναι μια κατάσταση συντονισμού με τη δύναμη της αρχής ενός ήδη υπάρχοντος συναισθήματος. Αυτή η διαφοροποίηση μπορεί να μοιάζει σα να διυλίζουμε τον κώνωπα, αλλά δεν είναι έτσι. Η αντίληψη της ζωής μέσα από μια νέα προοπτική είναι μια ουσιαστικά διαφορετική εμπειρία. Όσο διατηρείτε την ψευδαίσθηση ότι εσείς είστε αυτοί που δημιουργείτε το συγκεκριμένο συναίσθημα ή το συγκεκριμένο βίωμα ζωής, εξακολουθείτε να αισθάνεστε μοναδικοί, μόνοι και να ζείτε στη χωριστικότητα. Όταν αρχίσετε να αισθάνεστε πως συντονίζεστε με αυτό που προϋπήρχε, αυτομάτως γίνεστε μέρος του συνόλου και δεν μπορείτε πλέον να είστε το ξεχωριστό άτομο που αισθανόσαστε ότι είστε.

Δεν περιμένω ότι αυτά τα λόγια θα δημιουργήσουν αμέσως αυτή τη νέα κατάσταση μέσα σας. Όμως η εργασία σας σε αυτό το μονοπάτι προοδεύει σταθερά κι αν εκπαιδεύσετε την εσωτερική αντίληψή σας με τον διαλογισμό και προσπαθήσετε να αισθανθείτε αυτά τα λόγια, μπορείτε να επιταχύνετε αυτή τη μετάβαση. Αναγνωρίζοντας όσα έχετε κοινά με τους άλλους, θα διευρύνει τους ορίζοντές σας σημαντικά. Θα σας δώσει έναν νέο τρόπο να αντιμετωπίζετε τις περαστικές στενοχώριες και θα σας βοηθήσει να χρησιμοποιήσετε εποικοδομητικά οτιδήποτε αρνητικό ανακαλύψετε μέσα σας. Επίσης, θα αυξήσει τις δημιουργικές ικανότητές σας.

Είναι θεμελιώδης η λαχτάρα της ανθρωπότητας να συμμετάσχει αληθινά στη νέα κατάσταση ύπαρξης που ακολουθεί αυτή τη μετάβαση. Μπορεί να την εμποδίσετε και λόγω της άγνοιάς σας να τη φοβάστε, όμως θα έχετε πάντα αυτή τη λαχτάρα, επειδή στην κατάσταση που είναι η φυσική κατάσταση για όλα τα πλάσματα του Θεού, στην κατάσταση της ένωσης, δεν υπάρχει μοναξιά. Στην παρούσα κατάστασή σας εξακολουθείτε να είστε, κατ’ ουσίαν, μόνοι. Το καλύτερο που μπορείτε περιστασιακά να επιτύχετε είναι να συνειδητοποιήσετε ότι και οι άλλοι έχουν παρόμοιες εμπειρίες και αισθάνονται όπως κι εσείς. Όμως αυτό δεν είναι πραγματικά η νέα κατάσταση.

Στη νέα κατάσταση θα ξέρετε βαθιά μέσα σας ότι όλα τα πράγματα, τα αισθήματα, τα συναισθήματα, οι σκέψεις και οι εμπειρίες προϋπήρχαν και ότι τα μοιράζεστε μέσα όλα τα υπάρχοντα ρεύματα λόγω των συνθηκών που εσείς δημιουργείτε. Αυτές οι δυνάμεις και οι αρχές λειτουργούν γύρω σας και μέσα σας. Από εσάς εξαρτάται ποιες θα σας επηρεάσουν.

Φανταστείτε όλες τις συναισθηματικές εμπειρίες σας, από τις πιο χαμηλές έως τις πιο υψηλές, ως ρεύματα. Σύμφωνα με τον δικό σας τρόπο σκέψης, με την συναισθηματική σας κατάσταση, με τη γενικότερη εξέλιξή σας, με τις τάσεις του χαρακτήρα σας, καθώς και με τις περαστικές διαθέσεις σας ή με τα εξωτερικά γεγονότα, συντονίζεστε με κάποιο από αυτά τα ρεύματα, ενώ ταυτόχρονα μπορεί να είστε συντονισμένοι και με ένα άλλο, αντίθετο ρεύμα. Μέσω αυτής της προσέγγισης θα προκύψει μια δραστική αλλαγή στον τρόπο που βλέπετε τα πράγματα, εσωτερικά και εξωτερικά. Σιγά-σιγά θα αναγκαστείτε να μετατραπείτε από το εγωκεντρικό ον που ζει στη χωριστικότητα, στο ον που πραγματικά είστε.

Με την περιορισμένη ικανότητα σκέψης που έχετε, φαντάζεστε ότι μόνο αν είστε ένα άτομο μοναδικό θα έχετε αξιοπρέπεια και την ευκαιρία να είστε ευτυχισμένοι. Επίσης, αισθάνεστε (συχνά ασυνείδητα) ότι αν είστε απλώς το γρανάζι μιας μηχανής, δεν μετράτε. Βρίσκεστε ακόμα κάτω από την ψευδαίσθηση ότι είστε μόνο ένας από κάποια δισεκατομμύρια ανθρώπων, κι ως εκ τούτου, η ευτυχία σας δεν είναι σημαντική. Μια ακόμα ψευδαίσθηση παρερμηνεύει το δικαίωμα στην ατομικότητα: Αυτή που ισχυρίζεται ότι είστε ένα ξεχωριστό ον και συνεπώς είστε ουσιαστικά διαχωρισμένοι από τους άλλους, μόνοι και μοναδικοί. Στην καλύτερη περίπτωση, πιστεύετε ότι και άλλοι μπορεί να βρίσκονται σε μια παρόμοια δεινή θέση με εσάς. Αυτό είναι μια ψευδαίσθηση, αλλά οι περισσότεροι την έχετε σε κάποιο βαθμό. Όσο υπάρχει αυτή η παρανόηση μέσα σας, δίνετε ασυνείδητα μια περιττή και τραγική μάχη. Νομίζετε ότι πρέπει να αντισταθείτε στην παραίτηση από το δικαίωμά να είστε ευτυχισμένοι και σημαντικοί. Αν βλέπατε ξεκάθαρα το εσωτερικό σφάλμα που σας λέει ότι παλεύετε για την ατομικότητά σας και την ευτυχία σας, όταν στην πραγματικότητα παλεύετε να διατηρήσετε τη χωριστικότητά σας, ο αγώνας σας θα ήταν πιο εύκολος.

Η αλήθεια (και μια μέρα θα τη βιώσετε) είναι αυτή: Στη νέα κατάσταση θα δείτε ότι το να μην είστε τίποτα πέραν από ένα μέρος ενός συνόλου και ότι μοιράζεστε με τόσους πολλούς κάτι που ήδη υπάρχει, θα σας κάνει πιο ευτυχισμένους. Έχετε το δικαίωμα στην ευτυχία και σε περισσότερη και όχι λιγότερη αξιοπρέπεια και ατομικότητα λόγω αυτού. Η αξιοπρέπειά σας θα μεγαλώνει στο βαθμό που η υπερηφάνεια σας και η χωριστικότητα θα μειώνονται. Η πληρότητα και ο πλούτος της ζωής θα αυξηθούν στο μέτρο που εσείς θα εγκαταλείψετε τη χωριστικότητα εντός της οποίας νομίζετε ότι για να προσθέτετε στον εαυτό σας πρέπει να αφαιρείτε από τους άλλους. Αυτό είναι το σφάλμα και η σύγκρουση. Στην παλιά κατάσταση έτσι λειτουργούν τα πράγματα. Στη νέα κατάσταση αυτό δεν ισχύει. Η σημασία της ευημερίας σας είναι απείρως μεγαλύτερη μόνο και μόνο επειδή είστε μέρος ενός συνόλου. Τη στιγμή που θα ρίξετε έστω και μια στιγμιαία ματιά στην αλήθεια, δεν θα διαλυθείτε ποτέ ξανά εξαιτίας της παλιάς σύγκρουσης που λέει πως είτε θα είστε ευτυχισμένοι και εγωιστές ή από τη στιγμή που θα επιλέξετε να απέχετε από αυτόν τον «εγωισμό», η ευτυχία σας δεν είναι σημαντική.

Αυτή η εγγενής παρεξήγηση προκαλεί μια βαθιά ενοχή στην ανθρώπινη ψυχή, επειδή δεν ξέρετε τι να κάνετε την επιθυμία σας να είστε ευτυχισμένοι. Η σύγκρουση θα εξαφανιστεί τη στιγμή που θα εκπαιδεύσετε τον τρόπο με τον οποίο βλέπετε τα πράγματα για να αποκτήσετε αυτή τη νέα προσέγγιση. Τη στιγμή που θα βιώσετε τις πρώτες ακτίνες της κατανόησης, θα αναγνωρίσετε πόσο πολύ βυθισμένοι είστε στη χωριστικότητα. Τη στιγμή που θα δείτε αυτή την εικόνα, θα δείτε ότι η παλιά κατάσταση της χωριστικότητας ήταν και εξακολουθεί να είναι ο κόσμος σας. Τότε θα μεγαλώσει συνειδητά η επιθυμία σας να αφήσετε τον παλιό κόσμο πίσω σας.

Όταν μιλάω για εγωκεντρισμό δεν ηθικολογώ, ούτε κατηγορώ, ούτε επιπλήττω, αλλά χρησιμοποιώ αυτή τη λέξη φιλοσοφικά. Δείχνει μια βασική κατάσταση ύπαρξης έναντι μιας άλλης κατάστασης ύπαρξης, εντελώς διαφορετική. Την αρχή μιας ψυχής ή ενός κόσμου σε σύγκριση με κάποιον άλλο.

Καθώς θα κάνετε σταδιακά αυτή τη μετάβαση, θα αλλάζουν οι αξίες σας. Ο σκοπός της ζωής σας, οι στόχοι σας και αυτό που σημαίνει για σας ζωή, είναι βέβαιο ότι θα αλλάξουν. Αυτή η αλλαγή δεν θα είναι μια επιφανειακή υιοθέτηση νέων απόψεων, αλλά μια φυσιολογική, σταδιακή, οργανική, εσωτερική ανάπτυξη. Η αλλαγή γίνεται αργά. Είναι εσωτερική κι όχι εξωτερική. Οι εξωτερικές απόψεις σας δεν χρειάζεται καν να υποβληθούν σε δραστική αναθεώρηση. Μπορεί να παραμείνουν ουσιαστικά οι ίδιες, αλλά θα τις βιώνετε και θα τις αισθάνεστε διαφορετικά.

Οι άνθρωποι φοβούνται τόσο πολύ την αλλαγή! Αλλά δεν έχετε τίποτα να φοβηθείτε. Καθώς εσείς αλλάζετε, μεγάλο μέρος της ζωής σας και των απόψεών σας μπορεί να παραμείνει το ίδιο. Αυτό ακούγεται παράδοξο, φίλοι μου, αλλά δεν είναι. Μπορείτε να παραμένετε οι ίδιοι και παρ’ όλα αυτά να αλλάζετε με έναν καλό, εποικοδομητικό και φυσικό τρόπο, επειδή το κάλεσμα της ζωής σας είναι να εξελιχθείτε όσο πιο πολύ μπορείτε. Ωστόσο, είναι επίσης πιθανό να αλλάξετε και να παραμείνετε ίδιοι με κάποιους εσφαλμένους και καταστροφικούς τρόπους. Πραγματικά, δεν έχετε τίποτα να φοβηθείτε καθώς θα πλησιάζετε σε αυτή τη μεγάλη μετάβαση, επειδή ό,τι είναι πολύτιμο και έγκυρο, ό,τι είστε ουσιαστικά ουσία εσείς, θα παραμείνει το ίδιο μόνο που θα έχει εμπλουτιστεί. Μόνο ό,τι δεν ήταν ουσιαστικά δικό σας θα φύγει από πάνω σας σταδιακά, σαν ένας πολυφορεμένος μανδύας. Θα βγουν από μέσα σας δημιουργικές δυνάμεις τις οποίες ακόμα αγνοείτε πλήρως.

Η κατεύθυνση των εσώτερων τάσεών σας θα αντιστραφεί όταν θα φτάσετε στη νέα κατάσταση της ενότητας. Στην παρούσα κατάσταση της απομόνωσης πολλές δημιουργικές δυνάμεις, όπως η αγάπη ή τα ταλέντα σας, προσπαθούν να βγουν από μέσα σας, αλλά επιστρέφουν πίσω λόγω της βασικής εσωτερικής κατάστασής σας που είναι μια εγωκεντρική χωριστικότητα. Μετά την αρχική προσπάθειά τους να βγουν προς τα έξω, προς τον κόσμο και να διδάξουν τους άλλους, αποσύρονται, συγκρατούνται και αδρανοποιούνται. Η εσώτερη φύση σας επαναστατεί όταν απογοητεύεται επειδή αυτό είναι ενάντια στη φύση, τη δημιουργία και την αρμονία.

Αυτή η βασική εξέγερση της εσώτερης φύσης σας προκαλεί πολλές συγκρούσεις που δεν μπορούν να επιλυθούν τελείως μόνο με την αναγνώριση των εντυπώσεων και των συγκρούσεων που δημιουργήθηκαν από τις συνθήκες της παιδικής ηλικίας. Ενώ η διάλυση των παιδικών συγκρούσεων είναι σημαντική για να πραγματοποιηθεί η νέα κατάσταση ύπαρξης, είναι επίσης σημαντικό να αναγνωρίσει κανείς ότι η διάλυσή τους δεν είναι αυτοσκοπός. Αν ο στόχος σας είναι να μην πάτε πέρα από την επίλυση των παιδικών συγκρούσεων και να τακτοποιήσετε μόνο τις ψυχολογικές αποκλίσεις σας, η ολοκλήρωσή σας είναι καταδικασμένη σε αποτυχία. Μπορεί να μην επιλύσετε καν αυτές τις συγκρούσεις εάν η επίλυσή τους δεν είναι το μέσον προς ένα μεγαλύτερο στόχο: τη μετάβαση από την κατάσταση της εγωκεντρικής απομόνωσης στην κατάσταση της ενότητας με τα πάντα. Αυτό συμπεριλαμβάνει να αναγνωρίσετε ότι ο εαυτός σας είναι ένα αναπόσπαστο μέρος της δημιουργίας που αγωνίζεται ασταμάτητα και ακατάπαυστα για μια μεγαλύτερη ολοκλήρωση.

Μόνο όταν θα έχετε ως προσωπικό στόχο την ένωση με τα πάντα θα μπορέσετε να ολοκληρωθείτε. Θα αναπτύξετε όλες σας τις ικανότητες και τότε το μεγάλο ρεύμα της ζωής, της υγείας και της δύναμης θα ρέει μέσα από σας. Όταν ο τρόπος με τον οποίο βλέπετε τη ζωή είναι παραμορφωμένος ή δεν είναι ξεκάθαρα διαμορφωμένος, οι δημιουργικές και υγιείς δυνάμεις σας δεν μπορούν να αναζωογονηθούν από το μεγάλο κοσμικό ρεύμα. Οι κοσμικές δυνάμεις παρεμποδίζονται και σταματούν από την άγνοιά σας, τη σύγχυση, την έλλειψη συνειδητότητας ή την εσφαλμένη άποψή σας σχετικά με το αληθινό νόημα της ζωής. Όταν θα δείτε τα πράγματα σωστά, θα αναγκαστείτε να προσεγγίσετε και εν τέλει, να κάνετε τη μετάβαση. Στη νέα κατάσταση, οι δημιουργικές δυνάμεις σας θα ρέουν με φυσικό τρόπο από μέσα σας και θα επιτρέπουν στις κοσμικές δυνάμεις να μπουν μέσα σας και να ανανεώσουν και να αναζωογονήσουν ολόκληρη την ύπαρξή σας. Οι δυνάμεις που θα βγουν από μέσα σας θα αγγίξουν κι άλλους ανθρώπους που είναι συντονισμένοι μ’ αυτές, οπουδήποτε κι αν είναι αυτοί, όποιοι κι αν είναι.

Ξέρω ότι είναι δύσκολο να κατανοήσετε αυτό το θέμα. Είναι αφηρημένο και δεν είναι εύκολο να εφαρμοστεί στην πράξη. Χρειάζονται όλες οι εσωτερικές αισθήσεις σας, η διαισθητική φύση σας, καθώς και η ειλικρινής επιθυμία σας για να κατανοήσετε το βαθύτερο νόημα αυτών των λέξεων. Μέσα από τη μελέτη και το διαλογισμό, μέσα από την προσπάθεια να νιώσετε και να χρησιμοποιήσετε τις εσωτερικές ανακαλύψεις σας με τη βοήθεια αυτής της περίληψης, θα φτάσετε στο σημείο όπου αυτά τα λόγια θα είναι για σας μια αποκάλυψη. Τότε θα ανοίξει μια νέα πόρτα μέσα από την οποία θα περάσετε με χαρά και θα διαπιστώσετε πόσο καιρό αγωνιζόσαστε για να περάσετε αυτό το κατώφλι. Η καλλιέργεια αυτής της νέας προσέγγισης προς τη ζωή θα σας αποκαλύψει τελικά την κατανόηση, όχι μόνο για τον εαυτό σας και για τους άλλους, αλλά και για το σκοπό σας και το ρόλο σας μέσα στο σύμπαν. Τίποτα άλλο δεν μπορεί να σας δώσει την αληθινή ασφάλεια την οποία συνεχίζετε ν’ αναζητάτε. Όλοι οι μεγάλοι δάσκαλοι και οι σοφοί έχουν μιλήσει, με πολλούς διαφορετικούς τρόπους, για αυτή τη μετάβαση. Εσείς που βρίσκεστε σε αυτό το μονοπάτι θα πρέπει να την σκεφτείτε, να την οραματιστείτε και να γνωρίζετε με βεβαιότητα πως θα έρθει η ώρα της.

Πόσο αγωνίζεται η ψυχή για να εναντιωθεί σ’ αυτό, για να εναντιωθεί στη τελική μοίρα κάθε όντος! Πόσο φοβάται να αφήσει την κατάσταση της δυστυχίας για να πάει σε μια κατάσταση ευτυχίας και ασφάλειας! Πόσο ανόητο είναι να φοβάστε, βαθιά μέσα στην καρδιά σας, πως αν αφήσετε τον παλιό κόσμο και πάτε στον καινούργιο θα αφήσετε κάτι πολύτιμο πίσω σας! Προσπαθήστε να βρείτε αυτόν τον παράλογο φόβο και την αντίσταση. Είναι εκεί, μέσα σας. Το μόνο που πρέπει να κάνετε είναι να τον κοιτάξετε. Δεν χρειάζεται να ψάξετε πολύ μακριά ή πολύ βαθιά για να βρείτε το φόβο. Η κύρια αντίσταση της μετάβασης εκφράζεται με αμέτρητους τρόπους στην καθημερινή ζωή σας. Βρείτε την και θα έχετε βρει ένα πολύτιμο κλειδί. Αρχικά είναι απαραίτητο να συνειδητοποιήσετε τον τρόπο με τον οποίο παλεύετε για να διατηρήσετε την απομονωμένη ζωή σας την οποία, στην καλύτερη περίπτωση, θέλετε να την μοιράζεστε με λίγα, επιλεγμένα άτομα. Αν μπορείτε να δώσετε σ’ αυτούς τους λίγους κάποιο είδος αγάπης, είστε ήδη ένα βήμα πιο μπροστά από αυτούς που δεν μπορούν να κάνουν ούτε κι αυτό.

Ελπίζω να μην παρεξηγηθούν τα λόγια μου και να μη νομίζετε ότι πρέπει να κάνετε δραστικές αλλαγές στην εξωτερική ζωή σας. Η μετάβαση είναι κάτι πολύ πιο λεπτό απ’ αυτό. Μόλις αρχίσετε να αναγνωρίζετε τα συμπτώματα του παλιού, εγωκεντρικού και απομονωμένου τρόπου που ζούσατε, θα αναγκαστείτε να δείτε με ποιον τρόπο κάθε παρόρμηση που σχετίζεται με αυτό δημιουργεί φόβο και ανασφάλεια, είναι ανώφελη και δεν έχει νόημα. Η νέα κατάσταση είναι μια κατάσταση διαρκούς χαράς και βαθιάς εσωτερικής ασφάλειας. Δεν εννοώ ότι δεν θα έχετε πια δυσκολίες. Σας το έχω πει πολλές φορές και δεν θέλω να με παρεξηγήσετε. Κανείς δεν θα πρέπει να εξετάζει αυτό το μονοπάτι και την εξέλιξη που πραγματοποιείται σ’ αυτό, με το σκεπτικό πως αν προχωρήσετε όπως πρέπει οι δυσκολίες θα πάψουν να υπάρχουν. Αυτή η προσδοκία είναι, φυσικά, εντελώς μη ρεαλιστική και εσφαλμένη για όσο διάστημα ενσαρκώνεστε ως ανθρώπινα όντα. Ωστόσο, όπως είπα και προηγουμένως, αυτά που θα σας συμβαίνουν δεν θα σας τρομάζουν πλέον. Θα βγάζουν νόημα, θα τα ξεπερνάτε με θάρρος και θα εξελιχθείτε μέσα από αυτά. Θα τα αποδέχεστε ως μέρος της ζωής αντί να μαζεύεστε νομίζοντας πως θα τα αποφύγετε.

Έτσι, αγαπητοί μου φίλοι, βλέπετε ότι αυτό που στην πραγματικότητα πασχίζει η ανθρωπότητα να διατηρήσει είναι μια κατάσταση απομόνωσης στο σκοτάδι. Πρόκειται για μια παράλογη μάχη που σας κάνει δυστυχισμένους και αυτό από μόνο του αποδεικνύει ότι έχετε πάρει λάθος κατεύθυνση και πρέπει να την αλλάξετε. Τα αποτελέσματα της εσωτερικής αλλαγής κατεύθυνσης είναι η ελευθερία και η χαρά, ο σκοπός και η ασφάλεια. Νομίζετε ότι θα εγκαταλείψετε κάτι πολύτιμο, αλλά από τη στιγμή που θα αποφασίσετε να απαγκιστρωθείτε απ’ αυτό, θα δείτε ότι δεν εγκαταλείψατε τίποτα.

Τα πρώτα δειλά βήματα προς τη μετάβαση από τη μια κατάσταση ή από τον ένα κόσμο στον άλλο, είναι η αυτογνωσία και η κατανόηση των ασυνείδητων προβλημάτων, εννοιών και συμπεριφορών σας. Η αυτογνωσία και η αποδοχή του εαυτού σας είναι προαπαιτούμενα. Τα πάντα πηγάζουν από αυτά. Επίσης, θα πρέπει να συνειδητοποιήσετε ότι υπάρχει ένας επιπλέον στόχος πέρα από τη διάλυση των εσωτερικών προβλημάτων σας. Ή, για να το πω διαφορετικά, δεν μπορείτε να επιλύσετε πραγματικά αυτά τα προβλήματα αν δεν οραματιστείτε τη μεγάλη, βασική μετάβαση.

Αν, έστω και περιστασιακά, μπορείτε να νιώσετε αυτά που προσπάθησα να σας μεταφέρω απόψε, μπορεί να βοηθηθείτε για να ανοίξετε ένα μικρό παράθυρο μέσα από το οποίο θα μπορέσετε να διακρίνετε μια νέα αντίληψη.

Υπάρχουν ερωτήσεις;

**Ερώτηση:** Μιλήσατε για συντονισμό. Πώς μπορεί να συντονιστεί κάποιος από τη μια κατάσταση στην άλλη; Ποια είναι η τεχνική;

**Απάντηση:** Πραγματοποιείται μια αυτόματη διαδικασία όταν ακολουθείτε την εργασία της αναζήτησης του εαυτού σας ενώ ταυτόχρονα οραματίζεστε τον τελικό στόχο. Μόλις φτάσετε σε μια βαθύτερη κατανόηση των πιο εσωτερικών προβλημάτων και αποκλίσεών σας, καθώς αρχίζετε να τα επιλύετε, οι ορισμοί σας, ο τρόπος που βλέπετε τα πράγματα και οι αξίες σας αρχίζουν να αλλάζουν, διακριτικά, αργά, αλλά σταθερά. Όταν θα αποκτήσετε έναν υψηλότερο βαθμό συνειδητότητας, θα συντονίζεστε αυτομάτως. Δεν μπορείτε να συντονιστείτε απλά επιβάλλοντας στον εαυτό σας να σκεφτεί ή να αισθανθεί κάτι, όμως μπορείτε να τον βοηθήσετε προσπαθώντας να μην περιμένετε δραστικές αλλαγές, αλλά να αισθάνεστε και να αντιλαμβάνεστε τα πράγματα με έναν φυσικό και ήρεμο τρόπο, χωρίς να περιμένετε άμεσα αποτελέσματα.

Δεν υπάρχει μαγική συνταγή. Μπορείτε να επιταχύνετε την αυτόματη διαδικασία της εξέλιξης καλλιεργώντας ορισμένες σκέψεις, λαμβάνοντας πνευματική τροφή και χρησιμοποιώντας αυτή τη διάλεξη ως συμπληρωματική ύλη. Όλα αυτά μαζί θα δημιουργήσουν μια διαφορετική δόνηση. Θα συντονιστείτε με μια διαφορετική δύναμη ή με ένα διαφορετικό ρεύμα.

Μέχρι στιγμής, οι δονήσεις που πηγάζουν από εσάς, με όλες τις διαταραχές και τα αντιφατικά συναισθήματα, συντονίζονται με τα αρνητικά ρεύματα που υπάρχουν στον κόσμο σας όπως υπάρχουν και τα θετικά. Αυτομάτως συντονίζεστε με αυτό που αντιστοιχεί στη δόνησή σας και που είναι το σύνολο της προσωπικότητάς σας, του χαρακτήρα σας και του γενικότερου τρόπου με τον οποίο βλέπετε τη ζωή. Η ατομική σας δόνηση δημιουργείται ανάλογα με το πόσο υγιείς είστε ή δεν είστε, με τις εποικοδομητικές και δημιουργικές ικανότητές σας ή την έλλειψη τους, με το πόσο ζωντανοί αισθάνεστε και με το αν υλοποιείτε κάποιο σκοπό ή όχι. Αυτή η δόνηση με τη σειρά της καθορίζει τις δυνάμεις ή τα ρεύματα με τα οποία συντονίζεστε.

Περιμένατε να σας δώσω κάποια συνταγή; Δεν μπορώ.

**Ερώτηση:** Με άλλα λόγια, είναι μια κατάσταση του νου και των συναισθημάτων. Ανάλογα με τη συναισθηματική μου κατάσταση θα προσελκύσω συγκεκριμένα ρεύματα. Τώρα, ας υποθέσουμε ότι η κατάσταση του νου μου είναι τέτοια που θα προσελκύσω αρνητικές δυνάμεις. Η ερώτησή μου είναι: Πώς μπορώ σταδιακά να τροποποιήσω αυτά τα ρεύματα; Επειδή αν αρχίσω να σκέφτομαι και να οραματίζομαι ότι υπάρχουν θετικά και αρνητικά ρεύματα, αυτό θα με κάνει να σκεφτώ ότι πρέπει να είμαι προσεκτικός να μη συντονιστώ με τα αρνητικά ρεύματα. Αν σκέφτομαι έτσι, πώς μπορώ να αλλάξω προκειμένου να συντονιστώ με το θετικό;

**Απάντηση:** Αυτά που σας είπα απόψε δεν πρέπει να αλλάξουν πώς προσεγγίζετε το μονοπάτι σας ούτε στο ελάχιστο. Φαίνεται πως αισθάνεστε ότι κινδυνεύετε και ότι είστε εκτεθειμένος σε δυνάμεις που είναι πέρα από τον έλεγχό σας επειδή τώρα σκέφτεστε ότι αυτές οι δυνάμεις προϋπήρχαν, ενώ η σκέψη ότι δημιουργούσατε εσείς τα αρνητικά συναισθήματά σας έδινε ένα αίσθημα μεγαλύτερης ασφάλειας. Αυτό είναι λάθος. Το γεγονός ότι εσείς δημιουργείτε τις συνθήκες που σας κάνουν να συντονίζεστε με ένα ήδη προϋπάρχον ρεύμα, δεν σας κάνει πιο αβοήθητους. Το αντίθετο. Αν κατανοήσετε ορθά αυτή η γνώση, θα σας δώσει μεγαλύτερη δύναμη και διορατικότητα προκειμένου να μπορέσετε να ενωθείτε με τα θετικά ρεύματα. Η αντίδρασή σας είναι απόδειξη της ανθρώπινης πάλης και του φόβου του απεγκλωβισμού από την κατάσταση της χωριστικότητας. Είναι ακριβώς αυτό που προσπάθησα να σας μεταφέρω: αισθάνεστε εσφαλμένα ότι είστε πιο ασφαλείς στην απομόνωσή σας και ότι είστε πιο εκτεθειμένοι και ευάλωτοι ως μέρος του συνόλου. Αισθάνεστε πως είστε θύματα των επιρροών των άλλων ανθρώπων πάνω σας και των καταστάσεων που βρίσκονται πέρα από τον έλεγχό σας. Θα έχετε αυτή την εσφαλμένη εντύπωση για όσο καιρό δεν έχετε εδραιώσει την εσωτερική ανάληψη της ευθύνης του εαυτού σας. Όταν θα γίνει αυτό, αυτομάτως θα δείτε ότι η αλήθεια δεν είναι όπως τη βλέπετε τώρα.

Η άμεση προσέγγισή σας στο πρόβλημα πρέπει να είναι πάντα η ίδια. Αρχικά πρέπει να κατανοήσετε τη βάση των φόβων σας. Όταν θα πάτε αρκετά βαθιά και δεν θα διστάζετε να πάτε εκεί που πρέπει, θα αναγκαστείτε να δείτε ότι κάνετε λάθος. Όλοι οι φόβοι, με εξαίρεση το υγιές ένστικτο της αυτοσυντήρησης, βασίζονται στην ψευδαίσθηση και στην παρανόηση. Όταν θα κατανοήσετε τη βάση των φόβων σας, θα μπορέσετε να απαλλαγείτε από αυτούς φυσιολογικά. Τότε θα αντιληφθείτε υπερβατικά ότι ο φόβος είναι περιττός, μάταιος, απατηλός και απολύτως παράλογος. Με αυτή τη συνειδητοποίηση, θα αρχίσετε, σιγά-σιγά και όχι απότομα, να μη φοβάστε πια. Έτσι, θα συντονιστείτε με ένα άλλο ρεύμα. Η αντίληψή και η κατανόηση σας για το τι είναι αρνητικό είναι το σημαντικό μέρος. Όλοι οι φόβοι και τα άλλα αρνητικά συναισθήματα είναι αποτέλεσμα του συγκεχυμένου και εσφαλμένου τρόπου σκέψης, που μπορεί να είναι είτε συνειδητός ή ασυνείδητος. Αναλύοντας εις βάθος αυτά τα αρνητικά συναισθήματα, θα αναγκαστείτε τελικά να επανεκτιμήσετε τον τρόπο σκέψης σας, τις αντιλήψεις σας κι έτσι θα ξεκαθαρίσετε την όποια σύγχυση έχετε.

Συχνά, η μεγαλύτερη δυσκολία είναι ότι οι άνθρωποι δεν αντιλαμβάνονται καν ότι φοβούνται. Είναι καλύτερα να γνωρίζετε ότι φοβάστε. Έτσι, το πρώτο βήμα είναι να γνωρίζετε πως έχετε φόβους. Το δεύτερο βήμα είναι να εντοπίσετε τι είναι αυτό ακριβώς που φοβάστε, γιατί το φοβάστε και από πού προέρχεται αυτός ο φόβος. Είναι σκληρή δουλειά, το παραδέχομαι. Χρειάζεται υπομονή και επιμονή. Χρειάζεται να επιστρατεύσετε όλη τη θέλησή σας για να το βρείτε. Στη συνέχεια, θα βρείτε τον αρχικό φόβο και τις παρανοήσεις που βρίσκονται πίσω από αυτόν. Εκείνη τη στιγμή ο φόβος αρχίζει να εξαφανίζεται. Αυτός είναι ο μόνος τρόπος. Αν περιθάλψετε το φόβο που λέει ότι μπορεί να συντονιστείτε με το λάθος ρεύμα, αυτή είναι η πιο αναποτελεσματική προσέγγιση την οποία μπορείτε να σκεφτείτε. Δεν θα σας προσφέρει τίποτα να σκέφτεστε ότι πρέπει να προφυλαχτείτε απ’ αυτό παίρνοντας ισχυρά μέτρα προστασίας. Δεν μπορείτε να προστατευτείτε αν απομονωθείτε ακόμα περισσότερο. Ο μόνος τρόπος για να επιβληθείτε στο φόβο σας είναι να έχετε τη θέληση να τον αντιμετωπίσετε. Αυτό σημαίνει να αποδέχεστε συνολικά τη ζωή, στην οποία συμπεριλαμβάνονται και όσα ακόμα αναγκαστικά εκδηλώνετε λόγω των ατελειών σας. Αυτή είναι η μόνη υγιής προσέγγιση.

**Ερώτηση:** Μιλούσα για το χρόνο μετάβασης. Χρειάζεται πολύς χρόνος για να βρει κανείς πού είναι ο φόβος. Κατά τη διάρκεια της μετάβασης προσελκύουμε αυτομάτως αρνητικά ρεύματα. Ψάχνω για βοήθεια για αυτό το διάστημα, επειδή, όπως είπατε, η μετάβαση δεν ολοκληρώνεται σε μια νύχτα. Οπότε τι μπορώ να κάνω;

**Απάντηση:** Εννοείτε ότι ο φόβος που έχετε μέσα σας να φύγετε από την παλιά κατάσταση θα προσελκύσει νέα αρνητικά ρεύματα; Κάνετε λάθος αν πιστεύετε ότι η διαδικασία της μετάβασης δημιουργεί νέους φόβους. Οι παλιοί φόβοι υπήρχαν διαρκώς. Απλώς τώρα τους συνειδητοποιείτε. Αυτή η μάχη έχει ξεκινήσει από τις απαρχές του χρόνου. Όσο δεν κάνετε τη μετάβαση της εναντιώνεστε επειδή ασυνείδητα τη φοβάστε. Αυτός ο φόβος μπορεί να εκδηλωθεί με διάφορα εξωτερικά συμπτώματα, αλλά στο βάθος είναι ο βασικός φόβος να βγείτε από την παλιά κατάσταση.

Τα ανθρώπινα όντα φοβούνται πως όσο περισσότερο συνειδητοποιούν μια αρνητική κατάσταση, τόσο περισσότερο κινδυνεύουν απ΄αυτή. Συμβαίνει ακριβώς το αντίθετο. Όσο περισσότερο συνειδητοποιείτε αυτόν ή οποιονδήποτε άλλον φόβο, τόσο μικρότερη αρνητική επίδραση θα έχει πάνω σας. Σε κάθε περίπτωση, πρέπει να σας εντυπωθεί η αλήθεια ότι δεν είστε ποτέ το αβοήθητο θύμα της επιρροής των άλλων κι ούτε είναι οι άλλοι για σας.

**Ερώτηση:** Μπορώ να επιχειρήσω να δώσω μια επιπλέον απάντηση σε αυτά τα δύο ερωτήματα που ζητούν οδηγίες για το πώς να συντονιστεί κάποιος; Δεν νομίζω ότι αυτή η διάλεξη έγινε για να δοθούν άλλες οδηγίες, πέραν της ανάγκης να προχωρήσουμε με τη γενικότερη ψυχολογική εργασία μας, να μελετήσουμε και να συλλογιστούμε πάνω σ’ αυτά. Είναι μάλλον μια προβολή του τι πρόκειται να συμβεί ως αποτέλεσμα αυτής της εργασίας. Δεν πρόκειται για θέμα συντονισμού με μια αρνητική ή με μια ευχάριστη διάθεση. Δεν υπάρχει κάτι τέτοιο. Είναι μια σταδιακή εργασία κιι αν κάποιος φοβάται, δεν υπάρχει κάποια άλλη βοήθεια πέραν της εργασίας που ήδη κάνουμε. Αν εργαστούμε σωστά για κάποιο διάστημα, τότε σταδιακά ο φόβος θα αλλάξει από μόνος του.

**Απάντηση:** Σωστά. Ο συλλογισμός μπορεί να βοηθήσει να δημιουργηθεί μια νέα προοπτική. Μπορεί να βοηθήσει να αποκτήσετε μια νέα αντίληψη, από μια διαφορετική οπτική γωνία, για να αφομοιώστε καλύτερα όσα ανακαλύπτετε σε αυτό το μονοπάτι. Αυτό είναι το μόνο που μπορεί να κάνει. Αυτό είναι το μόνο που μπορούν να κάνουν γενικά οι διαλέξεις.

**Ερώτηση:** Θα ήθελα να ρωτήσω σχετικά με το φόβο της επιτυχίας.

**Απάντηση:** Τέτοιες ερωτήσεις μπορούν να απαντηθούν μόνο πολύ γενικά. Οποιοσδήποτε έχει ένα τέτοιο πρόβλημα πρέπει να το επιλύσει με την προσωπική εργασία του επειδή υπάρχουν πολλές παραλλαγές και πολλοί πιθανοί παράγοντες.

Σε γενικές γραμμές, ο φόβος της επιτυχίας δείχνει ότι κάποιος φοβάται πως δεν μπορεί να είναι επιτυχημένος επειδή είναι ανεπαρκής. Όλοι ξέρετε ότι το παιδί μέσα σας τα θέλει όλα στο πιάτο, χωρίς να αναλάβει την απαραίτητη ευθύνη, χωρίς εργασία, αποφάσεις και κόστος. Όταν ωριμάζετε, αποδέχεστε αυτές τις συνθήκες, αλλά αν δεν τις αποδεχτεί το παιδί μέσα σας, τότε αυτό μπορεί να έχει ως αποτέλεσμα το φόβο για την επιτυχία. Ως εκ τούτου, δημιουργείται ένας επιπλέον φόβος. Είναι ο φόβος της απώλειας κάθε πιθανής επιτυχίας. Η ψυχή σας μεταφέρει τη βαθύτερη γνώση ότι δικαιούστε να κρατήσετε μόνο όσα κερδίσατε μέσα από μια ώριμη στάση. Αν σας λείπει με οποιονδήποτε τρόπο αυτή η ωριμότητα, κατά βάθος ξέρετε ότι η επιτυχία θα είναι εφήμερη. Έτσι, προσπαθείτε να αποφύγετε να ντροπιαστείτε και να εκτεθείτε, να αποτύχετε και να θρηνήσετε, σαμποτάροντας την επιτυχία ευθύς εξαρχής με το φόβο σας.

Έτσι, συνήθως αυτά που δημιουργούν το φόβο για την επιτυχία είναι: το αίσθημα κατωτερότητας, η μη ανάληψη της ατομικής ευθύνης (ακόμα κι αν αυτό γίνεται σε ένα πιο λεπτό εσωτερικό επίπεδο) και η ενοχή, δηλαδή το αίσθημα ότι κάτι «δεν μου αξίζει». Αυτό συνδέεται με όσα είπα εδώ. Αν κάποιος δεν είναι διατεθειμένος να αναλάβει ώριμα την ευθύνη, τότε είναι φυσιολογικό να αισθάνεται ενοχές επειδή επιθυμεί το στόχο. Αν ένα άτομο αποδέχεται πλήρως την ενήλικη ατομική ευθύνη, έχει τη θέληση να πληρώσει κάθε τίμημα και είναι ικανός να πάρει ώριμες αποφάσεις, τότε δεν θα έχει ενοχές.

Όποτε θα συναντήσετε ένα τέτοιο πρόβλημα, είναι βέβαιο ότι θα ανακαλύψετε κάποιο από τα στοιχεία που συζητήθηκαν εδώ. Μπορεί να τα βρείτε με συγκεκριμένες ατομικές παραλλαγές, αλλά βασικά οι πτυχές που καλύψαμε εδώ είναι βέβαιο ότι θα παρουσιαστούν, με τη μια μορφή ή την άλλη, αν κάποιος ψάξει αρκετά βαθιά.

Σε ένα βαθύτερο πνευματικό επίπεδο, ωστόσο, υπάρχουν και άλλοι παράμετροι. Αυτό συνδέεται πολύ στενά με τα ψυχολογικά αίτια για τα οποία μόλις σας μίλησα και στο αποψινό θέμα.

Μπορεί να θυμάστε ότι σε μια προηγούμενη ομιλία μου εξήγησα το φόβο της ευτυχίας που σε κάποιο βαθμό έχουν όλοι οι άνθρωποι. Ο φόβος της ευτυχίας είναι στενά συνδεδεμένος με τη νέα κατάσταση για την οποία σας μίλησα απόψε, την κατάσταση που είστε μέρος ενός συνόλου και όχι μια μονάδα. Το τυφλό και αδαές ανθρώπινο εγώ παλεύει εναντίων της άγνωστης κατάστασης της καθαρής ευτυχίας. Η αληθινή ευτυχία θα συνδεθεί, με κάποιον τρόπο, με τη νέα κατάσταση της ύπαρξης που θα είναι δική σας μετά τη μετάβαση.

Κάθε επιτυχία που είναι επιφανειακή, που δεν έχει βιωθεί με το πνεύμα ότι είστε μέρος ενός συνόλου και μοιράζεστε τον κοινό στόχο να οδηγήσετε το σύμπαν σε μια κατάσταση ενότητας, θα είναι ρηχή, προσωρινή και δεν θα σας ικανοποιεί. Δεν θα σας ανταμείψει και είναι βέβαιο ότι θα σας τρομάξει. Η αληθινή ικανοποίηση και η ασφάλεια που πρέπει να είναι υποπροϊόν της πραγματικής επιτυχίας, είναι ασύμβατη με την κατάσταση της χωριστικότητας, ακόμα κι αν δεν αναγνωριστεί η κατάσταση της χωριστικότητας ως λεπτός και ασυνείδητος παράγοντας. Η ασυμβατότητα δημιουργεί το φόβο της επιτυχίας.

Θα αποσυρθώ τώρα με ιδιαίτερες ευλογίας για αυτή την εποχή. Φυσικά, στον κόσμο μας δεν έχουμε ούτε γνωρίζουμε «εποχές». Όμως εσείς στον κόσμο σας έχετε επιλέξει αυτή την εποχή του χρόνου για να γιορτάζετε τη γέννηση κάποιου που ήρθε να σας δείξει, με τον καλύτερο δυνατό τρόπο, τη μετάβαση για την οποία σας μίλησα. Την έδειξε με σύμβολα, επειδή η ίδια η ζωή είναι ένα σύμβολο, περισσότερο απ’ ότι είναι τα όνειρά σας. Οπότε, με την ευλογία του Χριστού που ήταν Αγάπη και είναι Αγάπη και που θα είναι πάντα Αγάπη, σας αφήνω με τη δύναμη και την αγάπη μας και με τις ευχές μας να συνεχίσετε να αγωνίζεστε σε αυτό το μονοπάτι, στο μονοπάτι για να βρείτε τον εαυτό σας, για να τον εξελίξετε και να γίνετε το άτομο που είστε προορισμένοι να γίνετε. Δεν θα μπορούσατε να κάνετε τίποτα άλλο που να αξίζει περισσότερο, όσο είστε ειλικρινείς προς τον εαυτό σας. Η ειλικρίνεια προς τον εαυτό σας είναι το πρώτο βήμα προς την αγάπη. Να είστε ευλογημένοι, αγαπημένοι μου, να είστε εν ειρήνη, να είστε εν Θεώ.